**ÁLTALÁNOS INDOKOLÁS**

Győr Megyei Jogú Város Önkormányzatának Közgyűlése 2018. január 26-án elfogadta a településkép védelméről szóló 1/2018. (I. 26.) önkormányzati rendeletét (a továbbiakban: Tkr.).

Tekintettel arra, hogy a településképi követelmények, valamint a településkép-érvényesítési eszközök meghatározásával új jogintézmények kerültek bevezetésre, a rendelet elfogadását követő időszakban a gyakorlati tapasztalatokból adódóan néhány rendelkezés módosítása, kiegészítése, pontosítása vált szükségessé. Egyes módosítási javaslatok magasabb szintű jogszabályokkal való összhang megteremtése érdekében kerültek megszövegezésre, továbbá a jogszabály egyes szerkezeti egységeinek téves számozása is javítására került. Az arculati kézikönyv módosítására jelen eljárásban nem kerül sor.

A településképi rendelet módosításának folyamata során a véleményezési eljárás a jogszabályi előírásoknak megfelelően zajlott le. A véleményezésre jogosult államigazgatási szervekkel történő egyeztetés a Lechner Tudásközpont által üzemeltetett digitális felületen megtörtént. A Lechner Tudásközpont digitális felületére a rendelettervezet és az alátámasztó munkarész dokumentuma 2020. december 18. napján feltöltésre került, mely alapján az államigazgatási szervek részére a véleményezésre nyitva álló határidő a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) 43/A. § (7) bekezdés alapján 2021. január 8-án lejárt. Határidőn belül a Nemzeti Média- és Hírközlési Hatóság nyilatkozott, a módosítást nem ellenezte. Az örökségvédelmi hatáskörben eljáró Győr-Moson-Sopron Megyei Kormányhivatal határidőn túl tett a jelen módosításhoz nem kapcsolódó észrevételt, a Fertő-Hanság Nemzeti Park Igazgatóság, a Honvédelmi Minisztérium és az állami főépítészi hatáskörben eljáró Győr-Moson-Sopron Megyei Kormányhivatal a 21 napos véleményezési határidőn belül és annak lejártát követően sem töltött fel véleményt a digitális egyeztető felületre, ezért ezen államigazgatási szervek véleménye a Korm. rendelet 43/A. § (11) bekezdése értelmében figyelmen kívül hagyható.

A partnerségi egyeztetés a Korm. rendelet 29/A. § és Győr Megyei Jogú Város Önkormányzata Közgyűlésének a partnerségi egyeztetés szabályairól szóló 11/2017. (III. 30.) önkormányzati rendelete alapján megtörtént. Akik tettek észrevételt, akár határidőben, akár határidőn túl, azok kifogást nem emeltek. A lakossági fórumra 2020. december 29-én került sor, ahol lakossági vélemény nem hangzott el. Az on-line felületen véleményezésre nyitva álló véleményezési határidő 2021. január 13. napján lezárult, ahova vélemény nem érkezett. Eltérő vélemény nem született, így az ismertetésükre sem volt szükség, a nem eltérőek kerültek értékelésre.

**RÉSZLETES INDOKOLÁS**

az 1. §-hoz

A Tkr. értelmező rendelkezéseinek kiegészítése új fogalmak bevezetésével.

a 2. §-hoz

A kültéri gépészeti berendezés fogalmának bevezetésére tekintettel a Tkr. 16. § módosítását, továbbá az árusítóhellyel kapcsolatos előírások pontosítását tartalmazó rendelkezés.

a 3. §-hoz

A Tkr. 24. §-ában az utcai kerítés magasságát szabályozó előírás meghatározása.

a 4. §-hoz

A Tkr. 30. §-ában a szín- és anyaghasználatra vonatkozó előírás módosítását tartalmazó rendelkezés.

az 5. §-hoz

A Tkr. 33. § módosítása, amely a kültéri gépészeti berendezéssel szemben támasztott településképi követelmények meghatározását és ehhez kapcsolódóan a településképi bejelentési eljárás során csatolandó dokumentumok felsorolásának módosítását tartalmazza.

a 6. §-hoz

A Tkr. 39. §-ában az egy építészeti tömeg meghatározás módosítása.

a 7. §-hoz

A Tkr. 51. §-ában az épület héjazatának anyagára vonatkozó tiltó rendelkezések kiegészítése új épület építése esetén.

8. §-hoz

A Tkr. 66. §-ában az egy ingatlanon elhelyezhető totemoszlop számát meghatározó rendelkezés.

a 9. §-hoz

A Tkr. 73. §-ában a városképi területi védelem kifejezés módosítása a hatályos fogalmakkal összhangban és a területi lehatárolás egyértelműsítésével.

a 10. §-hoz

A Tkr. 74. §-ában a településképi véleményezési eljárás alá tartozó építési tevékenységek körének kiegészítése az övezeti jelben szereplő „T” paraméter esetével.

a 11. §-hoz

A Tkr. 79. §-ának módosításával a tömbtelekre vonatkozó előírás törlését, a téves számelírás korrekcióját és a szállás rendeltetés esetén a nyelvtani megfogalmazás pontosítását tartalmazza.

a 12. §-hoz

A Tkr. 80. §-ának módosítása a településképi bejelentési eljárás során csatolandó dokumentumok mellékletben történő szabályozására tekintettel.

a 13. §-hoz

A Tkr. 6. melléklet módosítását tartalmazó rendelkezés.

a 14. §-hoz

A Tkr. 80. §-ának a nyelvtanilag téves megfogalmazásra tekintettel szövegcserével történő módosítása.

a 15. §-hoz

Átmeneti rendelkezés meghatározása.

a 16. §-hoz

A Tkr mellékleteinek kiegészítését tartalmazza.

a 17. §-hoz

A rendelet hatálybalépését megállapító rendelkezés.

a 18. §-hoz

Hatályon kívül helyező rendelkezések.